A Bizottság 2237/77/EGK rendelete
(1977. szeptember 23.)
a mezőgazdasági üzemek jövedelmének megállapítására használandó mezőgazdasági adatszolgáltatási űrlap formájáról szóló 118/66/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2910/73/EGK rendelettel [1] módosított, az Európai Gazdasági Közösség mezőgazdasági üzemeinek jövedelmére és üzleti tevékenységére vonatkozó számviteli adatok összegyűjtésére szolgáló hálózat felállításáról szóló, 1965. június 15-i 79/65/EGK rendeletre [2] és különösen annak 7. cikkére,
mivel a legutóbb a 3565/73/EGK rendelettel [3] módosított 1966. július 29-i 118/66/EGK bizottsági rendelet [4] megállapította a mezőgazdasági üzemek jövedelmének meghatározására szolgáló mezőgazdasági adatszolgáltatási űrlap tartalmát;
mivel a mezőgazdasági adatszolgáltatási űrlap segítségével összegyűjtött, a mezőgazdasági üzemek jövedelmének meghatározására szolgáló számviteli adatok típusának, meghatározásainak és formájának a vizsgált mezőgazdasági üzemek jellemzőitől függetlenül azonosnak kell lennie;
mivel a mezőgazdasági számviteli információs hálózattal kapcsolatban az elmúlt tíz év során szerzett tapasztalatokat felhasználva a mezőgazdasági adatszolgáltatási űrlapra vonatkozó rendelkezéseket felül kell vizsgálni annak érdekében, hogy a számviteli adatok könnyebben összehasonlíthatóvá váljanak, valamint, hogy azokat a közös agrárpolitika növekvő igényeihez lehessen használni;
mivel meg kell ragadni a lehetőséget a számviteli adatok feldolgozásának javítására; mivel ennek érdekében adathordozóként mágnesszalagot kell alkalmazni;
mivel egyes mezőgazdasági üzemek esetében nehézségek adódhatnak bizonyos rovatok kitöltésénél amiatt, hogy a vonatkozó adatok hiányoznak e mezőgazdasági üzemek könyveléséből; mivel ennek következtében mindaddig, amíg ezek a nehézségek fennállnak, gondoskodni kell arról, hogy a félreértés elkerülhető legyen olyan esetekben, amikor ezeket a rovatokat nem töltik ki;
mivel az új rendelkezéseket valamennyi tagállamban ugyanattól a gazdasági évtől kezdve kell alkalmazni annak érdekében, hogy a mezőgazdasági adatszolgáltatási űrlap módosításából származó hátrányokat minimálisra lehessen csökkenteni; mivel ugyanakkor e módosítások egy éven belül történő véghezvitele során egyes tagállamok nehézségekbe ütközhetnek, ezért indokolt rendelkezni arról, hogy ezek a tagállamok az új rendelkezések alkalmazását egy gazdasági évvel elhalaszthassák;
mivel az e rendeletben megállapított rendelkezések összhangban állnak a mezőgazdasági számviteli információs hálózat közösségi bizottsága véleményével,
ELFOGADTA EZT A RENDELETET:
1. cikk
A mezőgazdasági adatszolgáltatási űrlapon szereplő számviteli adatok típusát az I. melléklet tartalmazza. Az ezzel kapcsolatos meghatározások és útmutatások a II. mellékletben szerepelnek. A számviteli adatokat a III. mellékletben meghatározott formában kell benyújtani.
2. cikk
Ezt a rendeletet legelőször az 1978. január 1. és 1978. július 1. közötti időszakban kezdődő 1978-as gazdasági évre vonatkozó számviteli adatokra kell alkalmazni.
Mindazonáltal Franciaország, Olaszország, Luxemburg és Írország esetében ezek a rendelkezések az 1979. január 1. és 1979. július 1. közötti időszakban kezdődő 1979-es gazdasági évvel kapcsolatos számviteli adatokra vonatkoznak.
3. cikk
Ez a rendelet hatályon kívül helyezi a 118/66/EGK rendeletet. A 118/66/EGK rendelet teljes egészében vonatkozik a 2. cikkben említett éveket megelőző gazdasági évekkel kapcsolatos számviteli adatokra, függetlenül attól, hogy ezeket az adatokat mikor továbbítják a Bizottsághoz.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. szeptember 23-án.